Diari Oficial de la Generalitat Valenciana


Sumari del DOGV 5838, del 29-08-2008 (2008/10766)

RESOLUCIÓ de 13 d'agost de 2008, de la Presidència del Consorci Hospital General Universitari de València (CHGUV), per mitjà de la qual s'aproven les bases generals que regiran els processos selectius d'ingrés o accés de personal al CHGUV.
-----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2008/08/13/(1)/dof/vci/html**

### Dades del document

Número de DOGV
:   5838

Data del DOGV
:   29-08-2008

Secció del DOGV
:   I. DISPOSICIONS GENERALS

Número del document
:   2008/10556


Data del document
:   13-08-2008

Organisme emissor
:   Consorci Hospital General Universitari de València

Tipus de document
:   Resolució

Correcció d'errades

Anàlisi jurídica

 Descriptors 

:   * legislació
    * administració regional
    * professió sanitària
    * concurs administratiu
    * personal sanitari

RESOLUCIÓ de 13 d'agost de 2008, de la Presidència del Consorci Hospital General Universitari de València (CHGUV), per mitjà de la qual s'aproven les bases generals que regiran els processos selectius d'ingrés o accés de personal al CHGUV. [2008/10077]  
Els títols IV i V de la Llei 7/2007 de l'Estatut Bàsic de l'Empleat Públic, establixen els principis ordinadors dels processos d'accés a l'ocupació pública i els seus requisits generals, sistemes aplicables, organització i funcions de les comissions de selecció; així com els criteris d'ordenació de l'activitat professional i de la planificació dels recursos, orientats a la consecució d'una Administració Pública més eficaç que, en el cas del CHGUV, es concreta en una entitat orientada al pacient i a la promoció eficient de la salut.  
Així mateix, els Estatuts del Consorci Hospital General Universitari de València, aprovats en la seua versió vigent per mitjà del Conveni interadministratiu de col·laboració entre la Generalitat Valenciana i la Diputació de València publicat en el DOCV de 29.05.2006, incidixen de forma expressa en estes raons al llarg del seu articulat.   
En este marc i d'acord amb la planificació de la gestió dels recursos humans del CHGUV en les seues diverses perspectives, cobra particular rellevància la selecció del seu personal, en especial a través dels processos selectius d'ingrés en les categories professionals bàsiques, que s'aproven periòdicament per mitjà d'ofertes d'ocupació pública.  
La finalitat expressa d'esta disposició no és només homogeneïtzar els processos selectius i simplificar els seus tràmits, sinó unificar -amb vocació de permanència en el temps- els criteris de gestió dels òrgans i comissions de selecció, dotant a tots els processos de més claredat i publicitat, contribuint a més seguretat jurídica. Tot això d'acord amb els irrenunciables principis de legalitat, eficiència i periodicitat que han d'ordenar els processos de selecció en les administracions públiques.  
En conseqüència, la Presidència del CHGUV en els termes que preveu l'article 13 dels Estatuts refosos del CHGUV i en l'apartat 1.2. de l'Acord del seu Consell de Govern de 12/12/2003 (DOCV 13/01/2004) sobre delegació de facultats en determinats òrgans del CHGUV, resol:  
Aprovar les bases generals o comuns que han de regir d'ara en avant els processos selectius d'accés o ingrés de personal al CHGUV derivats de les corresponents ofertes d'ocupació pública, i incorporar-les a l'annex d'esta resolució.  
Esta resolució entrarà en vigor l'endemà de la seua publicació en el Diari Oficial de la Comunitat Valenciana.   
Contra esta disposició les persones interessades podran interposar potestativament recurs de reposició davant de la Presidència del CHGUV en el termini d'un mes comptat des de l'endemà de la seua publicació, o directament recurs contenciós administratiu en el termini de dos mesos comptats des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 LRJPAC, i articles 10, 14.2, 25.1 i 46 de la Llei 29/1998, Reguladora de la Jurisdicció Contenciosa Administrativa. Tot això sense perjuí de la interposició de qualsevol altre recurs que estimen procedent.  
València, 13 d'agost de 2008.- El president del CHGUV i conseller de Sanitat: Manuel Cervera Taulet.  
ANNEX  
Bases generals que regiran els processos selectius per a l'ingrés o accés de personal al CHGUV  
Índex  
1. Objecte  
2. Normativa Aplicable  
3. Principi d'igualtat de tracte  
4. Contingut Mínim de les Bases Especifiques  
4.1. Programes Específics  
4.2. Barems Específics de Mèrits  
5. Requisits Generals dels Candidats  
6. Gestió Administrativa de la Convocatòria  
6.1. Sol·licituds  
6.2. Terminis de sol·licitud i Còmput  
6.3. Taxes o Drets d'Examen  
6.4. Admissió d'Aspirants  
6.5. Persones amb Discapacitat  
6.6. Verificació de Requisits  
7. Gestió del Procés Selectiu  
7.1. Calendari d'Actuacions  
7.2. Terminis entre proves  
7.3. Convocatòria i Orde d'actuació  
7.4. Prova de coneixement del castellà  
8. Organització i Desenrotllament de les Proves Selectives  
8.1. Fase d'Oposició  
8.1.1. Revisió i Impugnació de Proves o Exercicis  
8.2. Fase de Concurs  
8.2.1. Acreditació de Mèrits  
5.9.8.6. Experiència professional.  
6.4.1.2. Formació Acadèmica.  
4.1.9.1. Formació Especialitzada.  
5.3.9.9. Acreditacions Professionals.  
2.4.0.2. Cursos de Formació. Diplomes i Màsters.  
1.8.5.7. Coneixement d'idiomes de la Unió Europea.  
5.9.6.4. Coneixement del valencià.  
5.5.2.9. Activitat docent, científica o investigadora.  
0.0.8.5. Publicacions. Treballs científics i d'investigació.  
7.4.6.82. Adequació a les funcions.  
9. Superació del Procés Selectiu i Proposta de la Comissió  
9.1. Documentació Prèvia  
9.2. Reconeixement Mèdic Específic Previ  
9.3. Acumulació de Places  
9.4. Acreditació del Coneixement del Valencià  
10. Llengües oficials a la Comunitat Valenciana  
11. Comissions de Selecció  
12. Presentació de Sol·licituds i Documents. Seu de l'òrgan de gestió i de les comissions de Selecció  
13. Resolució de les Convocatòries  
14. Règim Jurídic de les Places i Àmbit Geograficofuncional  
15. Vinculació  
16. Recursos  
16.1. Contra les Convocatòries i Bases Específiques.  
16.2. Contra els Acords i Resolucions de les comissions de Selecció  
17. Publicitat d'actes i acords  
18. Pàgina web corporativa  
19. Protecció de Dades de Caràcter Personal  
20. Habilitació de Desenrotllament  
Disposició Addicional: Administració Electrònica  
Disposició Transitòria: Oferta Excepcional d'Ocupació Pública 2007  
1. Objecte  
L'objecte d'esta resolució és l'establiment de les bases generals o comuns que regiran els processos selectius per a l'accés o ingrés, per qualsevol sistema dels previstos legalment, a categories o places del CHGUV d'acord amb el que prevegen les seues ofertes d'ocupació pública. Inclosa la promoció interna en qualsevol de les seues modalitats: vertical (canvi de grup de titulació) o horitzontal (canvi de categoria professional o funcional dins del mateix grup de titulació).  
Queden expressament exclosos del seu àmbit: els processos de provisió, per concurs o lliure designació; la selecció temporal de personal que es regiran cada u pels seus procediments; i els processos selectius per a la provisió de places assistencials vinculades a altres de cossos docents universitaris en els termes regulats per l'article 105 de la Llei 14/1986 General de Sanitat.  
2. Normativa Aplicable  
A les presents Bases Generals, així com als processos selectius per elles regulats els serà aplicable la Llei 7/2007 de l'Estatut Bàsic de l'Empleat Públic, i el conjunt integrat de la legislació aplicable en matèria de funció publica; així com la d'ordenació i planificació sanitària, i la d'ordenació de les professions sanitàries en el que afecta les categories incloses en el seu àmbit d'aplicació.  
3. Principi d'igualtat de tracte  
Les convocatòries compliran el principi d'igualtat de tracte entre dones i hòmens en l'accés a l'ocupació pública, d'acord amb el que establix l'article 14 de la Constitució Espanyola, la Llei 7/2007l de l'Estatut Bàsic de l'Empleat Públic i la Llei Orgànica 3/2007 per a la igualtat efectiva de Dones i Hòmens.  
4. Contingut Mínim de les Bases Especifiques  
En els termes que establisquen les Ofertes d'Ocupació Públic es publicaran per resolució de la Presidència del CHGUV les convocatòries específiques de places autoritzades per aquelles, que se subjectaran a les previsions d'estes Bases Generals i concretaran els punts següents:  
- Descripció de les places i el seu número, detallat per torns o modalitats d'accés si és el cas.  
- Sistema d'accés.  
- Estructura detallada de les fases del procés selectiu, número i contingut dels exercicis, caràcter eliminatori, les seues característiques bàsiques i puntuacions o regles específiques atribuïbles.  
- Programa selectiu i barem de mèrits, o referències expresses a les publicacions oficials on localitzar-los.  
- Fase de concurs i la seua estructura, si procedix.  
- Titulacions acadèmiques, especialitat o acreditacions quan procedisca.  
- Requisits específics i restriccions de nacionalitat, si és el cas.  
- Termini de presentació de sol·licituds.  
- Import de la taxa a abonar per drets d'examen i entitats financeres col·laboradores.  
Per raons d'eficiència, les convocatòries específiques podran regular de forma conjunta els processos i característiques de diverses categories professionals.  
4.1 Programes Específics  
Els programes corresponents a cada categoria o especialitat es publicaran en el DOCV, ben annexos a les corresponents convocatòries, bé amb antelació a estes de forma independent mitjançant una resolució de la Presidència del CHGUV.  
Els temes o àrees de coneixement comú a diverses categories o especialitats es podran publicar de forma conjunta.  
Els programes s'estructuraran, almenys, en blocs de coneixements bàsics i específics o propis de la categoria, professió o especialitat.  
4.2 Barems Específics de Mèrits  
Els barems de valoració de mèrits, en els casos en què les convocatòries preveren una fase de concurs, es publicaran en el DOCV annexos a aquelles o de forma independent mitjançant una resolució de la Presidència del CHGUV, en este cas podran, per raons d'eficiència, referir-se a diverses categories professionals o grups d'elles.  
5. Requisits Generals dels Candidats  
Per a ser admesos a la realització dels processos selectius, els aspirants hauran de posseir en el dia de finalització del termini de presentació de sol·licituds i mantindre fins al moment de la presa de possessió els següents requisits de participació, així com els continguts en les corresponents convocatòries o normes específiques:   
- Nacionalitat: Tindre la nacionalitat espanyola. També podran participar:   
a) Els nacionals dels Estats Membres de la Unió Europea.   
b) El cònjuge dels espanyols i dels nacionals d'altres Estats membres de la Unió Europea, siga quina siga la seua nacionalitat sempre que no estiguen separats de dret. Així mateix, amb les mateixes condicions, podran participar els descendents menors de vint-i-un anys o majors de la dita edat que siguen dependents.   
c) Les persones incloses en l'àmbit d'aplicació dels Tractats Internacionals celebrats per la Unió Europea i ratificats per Espanya en els que s'aplique la lliure circulació de treballadors.   
Els aspirants no residents a Espanya inclosos en l'apartat a), així com els estrangers inclosos en els apartats b) i c), hauran d'acompanyar a la seua sol·licitud, document que acredite les condicions que s'al·leguen.  
- Edat: Tindre complits setze anys d'edat i no excedir l'edat de jubilació forçosa (65 anys).  
- Titulació: Estar en possessió o en condicions d'obtindre el títol o especialitat exigits per a l'ingrés en cada Grup i categoria, d'acord amb les bases específiques de cada convocatòria. En el cas de titulacions obtingudes en l'estranger s'haurà d'estar en possessió del seu convalidació o de la credencial que acredite la seua homologació.   
- Capacitat: No patir malaltia ni estar afectat per limitació física o psíquica incompatible amb l'exercici de les corresponents funcions, així com comptar amb la capacitat funcional necessària.  
- Habilitació: No haver sigut separat per mitjà d'expedient disciplinari del servici de qualsevol de les Administracions Públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés ocupació pública o per a exercir funcions semblants a què exercien en el cas del personal laboral, en el que haguera sigut separat o inhabilitat. En el cas de ser nacional d'un altre Estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu Estat, en els mateixos termes l'accés a l'ocupació pública.  
- Persones amb discapacitat: Els aspirants que es presenten per la quota de reserva per a persones amb discapacitat, en els casos en què es preveja, hauran de tindre reconegut un grau de minusvalidesa igual o superior al 33%, i formular tal opció expressament en la sol·licitud.  
6. Gestió Administrativa de la Convocatòria  
6.1 Sol·licituds  
Els models oficials de sol·licituds de participació en cada procés selectiu es publicaran i ompliran a través de la pàgina web corporativa del CHGUV, d'acord amb les instruccions corresponents. Una vegada omplides, els interessats les imprimiran, abonaran la corresponent taxa, i en este cas hauran de presentar-la en l'entitat bancària que en cada cas procedisca, i després les presentaran al CHGUV junt amb el comprovant bancari.  
Instruccions informatives específiques es publicaran en la pàgina web junt amb els corresponents models de sol·licitud.  
El mer ompliment electrònic de les sol·licituds o presentació i ingrés en l'entitat bancària, no suplirà l'obligació de la seua presentació oficial en paper, llevat que la convocatòria específica prevera expressament la presentació telemàtica.  
Els errors de fet, materials o aritmètics que pogueren advertir-se en la sol·licitud podran esmenar-se en qualsevol moment d'ofici o a petició de l'interessat.  
6.2 Terminis de sol·licitud i còmput  
El termini de presentació de sol·licituds serà, almenys, de vint dies naturals.  
Els terminis dels actes administratius o gestió de cada convocatòria es començaran a comptar a partir de l'endemà al de la publicació oficial del corresponent acord o resolució.  
Llevat que expressament s'indique el contrari, els terminis en dies s'entendran hàbils.  
6.3 Taxes o Drets d'Examen  
1. L'import de la taxa per drets d'examen així com l'entitat bancària per a realitzar l'ingrés s'indicarà en cada convocatòria. El seu pagament es justificarà per mitjà de l'oportú comprovant emés per l'entitat bancària, o segellat de l'exemplar corresponent de la sol·licitud.  
2. Les persones amb discapacitat igual o superior al 33% i els membres de famílies nombroses de categoria especial estan exemptes del pagament dels drets d'examen; els membres de famílies nombroses de categoria general tindran una bonificació del 50% de la taxa.   
3. Les persones exemptes del pagament de la taxa per raons de discapacitat, família nombrosa o qualsevol de les causes previstes hauran de presentar certificat acreditatiu emés per l'administració o organisme competents de la concurrència de tal causa.  
4. Procedirà la devolució de les taxes per drets d'examen únicament en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel que s'aprova la Text Refós de la Llei de Taxes de la Generalitat. No procedirà la devolució dels drets d'examen en els supòsits d'exclusió o no presentació per causa imputable a l'aspirant.  
5. La falta de justificació de l'abonament dels drets d'examen o de trobar-se exempt de realitzar-ho determinarà l'exclusió de l'aspirant.  
6. En cap cas la presentació i pagament en les oficines bancàries substituirà el tràmit essencial de la presentació de les sol·licituds dins del termini establit en les formes establides.  
7. La liquidació de la taxa podrà realitzar-se per mitjans telemàtics quan ho preveja la corresponent convocatòria específica.  
6.4. Admissió d'Aspirants  
Transcorregut el termini de presentació de sol·licituds, l'òrgan de gestió publicarà, en el termini màxim d'un mes, la relació d'admesos i exclosos provisionalment en cada convocatòria específica, detallant nom i cognoms, DNI, torn i modalitat d'accés, i causa d'exclusió.  
Quan els candidats no òmpliguen les opcions destinades a triar el torn d'accés o la modalitat de discapacitat o les seues adaptacions, seran d'ofici assignats al torn general d'accés lliure.  
En el termini de 10 dies hàbils les persones interessades podran esmenar el defecte o omissió que haja motivat la seua exclusió. Examinades i resoltes les reclamacions, la Direcció de Recursos Humans publicarà en el termini màxim d'un mes la relació definitiva d'admesos i exclosos, detallant torn i modalitat d'accés  
Els candidats hauran de comprovar fefaentment la seua correcta inclusió tant en les relacions provisionals com definitives d'admesos en els processos selectius.  
6.5. Persones amb Discapacitat  
Els candidats amb discapacitat podran demandar en el model de sol·licitud les adaptacions o ajustos raonables de temps i mitjans en la realització dels exercicis selectius.  
Les persones amb discapacitat que sol·liciten qualsevol adaptació de temps addicional, de mitjans o de condicions d'accés, hauran d'adjuntar a la sol·licitud el dictamen tècnic facultatiu emés per l'òrgan tècnic competent de qualificació del grau de minusvalidesa, on consten de forma fefaent les discapacitats permanents que han donat origen al grau de minusvalidesa reconegut a efectes que l'òrgan gestor puga valorar la procedència o no de l'adaptació sol·licitada,  
6.6 Verificació de Requisits  
En qualsevol moment del procés tant l'òrgan de gestió com les comissions seleccionadores podran requerir als candidats perquè acrediten de forma fefaent els requisits exigibles o al·legats. En cas d'identificar inexactituds o falsedats, l'òrgan de gestió mitjançant una resolució motivada exclourà al candidat del procés, sense perjuí de les responsabilitats de qualsevol orde que foren exigibles.  
7. Gestió del Procés Selectiu  
La gestió dels processos selectius s'ajustarà al que establix este apartat i, si és el cas, a les particularitats derivades del disseny específic de cada convocatòria.  
7.1 Calendari d'Actuacions  
La Direcció de Recursos Humans publicarà, en coordinació amb les comissions de selecció, el calendari i lloc de realització de les diferents proves o fases selectives.  
La data de la primera prova de cada convocatòria s'haurà de fer pública amb, almenys, una antelació de cinc dies naturals.  
7.2 Terminis entre proves  
Des de la total conclusió d'un exercici o prova fins al començament del següent haurà de transcórrer un termini mínim de 72 hores i màxim de dos mesos.  
7.3 Convocatòria i orde d'actuació  
1. Per a la realització de cada exercici els candidats seran convocats en crida única, sent exclosos del procés els que no compareguen o ho facen una vegada iniciades les proves.   
2. L'orde d'intervenció dels candidats en les diferents fases dels processos selectius es realitzarà per orde alfabètic de cognoms, a partir de la lletra que s'obtinga per sorteig d'acord amb la resolució de l'òrgan competent de l'administració del Consell de l'any de cada convocatòria i es mantindrà fins a la seua finalització.  
3. Esta mateixa lletra s'utilitzarà com a criteri últim de desempat quan ho prevegen les convocatòries.  
7.4 Prova de coneixement del castellà  
1. Amb caràcter previ a la realització de les proves selectives, els aspirants que no posseïsquen la nacionalitat espanyola i de l'origen de la qual no es desprenga el coneixement del castellà hauran d'acreditar la seua competència lingüística suficient per a la professió a exercir per mitjà de la realització d'una prova específica orientada a comprovar que posseïxen un nivell adequat de compressió i expressió oral i escrita en esta llengua.  
2. El contingut d'esta prova s'ajustarà al que disposa el Reial Decret 1137/2002, de 31 d'octubre, modificat pel Reial Decret 264/2008, de 22 de febrer, (BOE 12/03/2008) pel que es regulen diplomes d'espanyol com a llengua estrangera. La prova es qualificarà de «apte» o «no apte», sent necessari obtindre la valoració de «apte» per a passar a realitzar les proves selectives específiques.  
3. Queden eximits de realitzar esta prova els que estiguen en possessió del Diploma d'Espanyol com a Llengua Estrangera (DELE) regulat en el Reial Decret 1137/2002 en els termes modificats pel Reial Decret 264/2008 o del Certificat d'Aptitud en Espanyol per a Estrangers expedit per les Escoles Oficials d'Idiomes, o acrediten estar en possessió d'una titulació acadèmica espanyola homologable expedida per l'òrgan oficial competent en el territori espanyol.  
4. Competix a l'òrgan gestor de les convocatòries l'organització d'estes proves que es realitzaran prèviament a l'inici de les específiques de cada categoria.  
8. Organització i Desenrotllament de les Proves Selectives  
El procés selectiu constarà, en tot cas d'una fase d'oposició i es desenrotllarà d'acord amb el que preveu les convocatòries específiques.  
8.1. Fase d'Oposició  
1. Les comissions de Selecció adoptaran les mesures necessàries per a garantir la confidencialitat del procés, i l'anonimat de les proves. Els exercicis que contingueren marques o indicis que permeteren, encara indirectament, identificar el seu autor seran anul·lats.  
2. Les comissions de Selecció, durant el desenrotllament de les diferents fases i proves, adoptaran les mesures necessàries per al seu adequat desenrotllament, el manteniment de l'orde i de la igualtat d'oportunitats, la correcta identificació dels aspirants i la prohibició de l'ús d'instruments de telecomunicació o comunicació electrònica, podent requerir als aspirants perquè acrediten la seua identitat o la concurrència dels requisits exigibles.  
3. Els candidats hauran d'observar en tot moment les instruccions dels membres de la Comissió o el personal delegat durant la celebració de les proves, amb vista al seu adequat desenrotllament. Qualsevol alteració en el seu normal desenrotllament es reflectirà en l'Acta de la sessió. La Comissió o el seu personal podran acordar la continuació d'un exercici per part d'un candidat amb caràcter condicional en el cas que l'incident requerisca un estudi i acord posterior de la Comissió.  
4. Darrere de la celebració de cada exercici la Comissió publicarà relació comprensiva de tots els participants amb expressió de les puntuacions obtingudes.  
8.1.1 Revisió i Impugnació de Proves o Exercicis  
Sense perjuí dels recursos ordinaris, els candidats podran impugnar el contingut dels diferents exercicis en el termini de deu dies des del següent a la seua celebració. Les reclamacions hauran d'especificar els motius de la impugnació i detallar la documentació o bibliografia justificativa.  
8.2 Fase de Concurs  
1. El concurs consistix en l'avaluació de la competència, idoneïtat i aptitud per a l'exercici de les corresponents funcions dels candidats per mitjà de la valoració dels aspectes més significatius dels seus currículums d'acord amb el barem aprovat.  
2. Quan la convocatòria preveja la valoració de mèrits en alguna de les seues fases, selectives o no, només es tindran en compte aquells obtingut fins a la data de publicació en el DOCV de la corresponent convocatòria específica.  
3. Finalitzada la fase prèvia d'oposició, la publicació de les relacions amb la puntuació total obtinguda, obrirà el termini de deu dies hàbils per a la presentació de la documentació acreditativa dels mèrits valorables.  
4. La Comissió de Selecció realitzarà la valoració dels mèrits d'acord amb el que preveu la convocatòria específica.  
5. Finalitzada la valoració, es farà pública una avaluació provisional detallada que podrà ser objecte d'al·legacions durant un termini de deu dies hàbils.  
6. Finalitzat el dit termini la Comissió farà pública la valoració detallada i definitiva dels mèrits.  
7. En cap cas la puntuació de la fase de concurs podrà ser aplicada per a superar exercicis de la fase d'oposició, ni un mèrit podrà ser computat en més d'un apartat o subapartat.  
8.2.1 Acreditació de Mèrits  
Per a ser valorats en els termes fixats per les convocatòries específiques, els mèrits es presentaran inexcusablement adjunts els models d'autovaloració oficial, ordenats de la mateixa manera en què determine este model i degudament numerats. De no fer-ho així, no seran tinguts en compte. En cap cas, l'autobaremació vincularà a la Comissió.  
La documentació justificativa haurà de ser original o estar degudament compulsada. La Comissió podrà admetre, quan els considere fefaentment acreditats i els verifique, documents impresos amb firma o empremta digital.  
En cas que els mèrits o documents es troben redactats en llengües no oficials a la Comunitat Valenciana la Comissió podrà requerir la seua traducció jurada.  
En el cas de certificats o titulacions emeses en l'estranger haurà d'aportar-se la corresponent credencial d'homologació o el seu convalidació.  
Els mèrits s'acreditaran i documentaran de la forma següent:  
6.4.4.8 Experiència professional.  
En el Sector Públic, per mitjà de certificat emés pel registre de personal o òrgan competent de la institució, entitat o Administració Pública.   
En el cas de treballs en el sector privat per mitjà de contracte de treball en què conste la categoria professional, inexcusablement acompanyat del certificat de vida laboral emés per l'entitat Gestora de la Seguretat Social que acredite la corresponent cotització durant el dit període. No s'admetran contradiccions entre ambdós documents.  
Per al supòsit de professionals i autònoms, llicència Fiscal o IAE, i certificació de col·legiació, quan procedisca, així certificat de vida laboral emés per l'entitat Gestora de la Seguretat Social durant tot el temps que s'al·legue en el grup de cotització corresponent a la categoria convocada. No s'admetran contradiccions entre els documents.  
7.5.6.6 Formació Acadèmica.  
Es valorarà l'expedient acadèmic, així com el doctorat, per mitjà de títol acadèmic, o certificació acadèmica emesa per l'òrgan competent, on conste l'abonament de les taxes d'expedició corresponents.  
No es valoraran els cursos o assignatures de religió, idiomes, ètica o moral, formació política o educació física, així com les matèries de lliure elecció.  
7.9.7.5 Formació Especialitzada.  
Per mitjà de títol oficial de les especialitats sanitàries o, si és el cas, acreditació oficial dels períodes de formació i residència previs a l'adquisició d'aquells.  
7.0.3.9 Acreditacions Professionals.  
Per mitjà de certificació expedida per la institució o òrgan competent.  
2.4.2.9 Cursos de Formació. Diplomes i Màsters.  
Per mitjà de certificats emesos pels òrgans o instituts de formació de les Administracions Públiques o Sistema Nacional de Salut, les seues Escoles de Formació, universitats, els convocats en el marc dels Acords de Formació Contínua d'empleats de les Administracions Públiques, o en el cas de formació contínua i continuada els impartits per centres degudament acreditats o reconeguts per a la docència pels òrgans competents.  
No es valoraran els cursos de valencià o d'idiomes, ni els cursos integrats en una titulació universitària o acadèmica quan formen part del pla d'estudis, ni els cursos derivats de processos selectius, promoció interna, plans d'ocupació o d'adaptació del règim jurídic a la naturalesa dels llocs ocupats.  
En particular, els cursos relacionats amb tecnologies de la informació; estadística; prevenció de riscos laborals; planificació, ordenació i gestió sanitària; i els de semblant naturalesa es consideraran com de caràcter generalista, excepte en el cas de categories on els cursos pertanguen directament a la seua àrea funcional i d'activitat.  
2.8.2.8 Coneixement d'idiomes de la Unió Europea.  
D'acord amb el que disposa el Marco comú europeu de referència per a les llengües: aprenentatge, ensenyança, avaluació, per mitjà de certificació acadèmica, o convalidació o homologació emesa per l'òrgan competent. Només es valorarà el nivell més alt obtingut i en cap cas es consideraran els cursos superats d'idiomes inclosos en els plans d'estudis de Batxiller Elemental, Graduat Escolar, Formació Professional, Batxiller Superior i d'estudis universitaris de qualsevol nivell.  
2.1.7.1 Coneixement del valencià.  
Per mitjà de certificació, o convalidació o homologació emesa per la Junta Qualificadora de Coneixements del Valencià (JQCV). Només es valorarà en el nivell més alt obtingut.  
1.3.6.7 Activitat docent, científica o investigadora.  
Per mitjà de certificació acreditativa emesa per l'òrgan acadèmic o administratiu competent.  
8.9.9.7 Publicacions. Treballs científics i d'investigació.  
Articles, llibres o capítols de publicacions col·lectives, de reconegut prestigi i interés científic. Han de ser haver sigut detallats específicament en la relació de mèrits o autobaremació. Si es tracta de recursos electrònics o es troben referenciats en bases de dades indexades per mitjà d'estàndards internacionalment admesos, la Comissió podrà valorar-los si els considera prou acreditats i verificables.  
5.0.6.51 Adequació a les funcions.  
En general, i en especial en el que concernix als apartats d'experiència professional, formació, i activitat docent i investigadora, els mèrits al·legats només podran valorar-se si es troben en relació directa amb les funcions a realitzar en la categoria de què es tracte.  
9. Superació del Procés Selectiu i Proposta de la Comissió  
1. Simultàniament a la publicació definitiva de les puntuacions obtingudes en l'última prova o fase del procés, la comissió seleccionadora publicarà una relació de candidats, detallada d'acord amb les diferents proves, fases i modalitats o torns d'accés, ordenada de major a menor puntuació fins a fer-la coincidir amb el nombre de places convocades, que constituirà la proposta de candidats que han superat la convocatòria a l'òrgan competent per a resoldre-la.  
2. No podrà declarar-se que han superat el procés selectiu un nombre de candidats major al de places convocades. No obstant això, en cas de renúncies o exclusions produïdes abans de la resolució definitiva de la convocatòria, l'òrgan de gestió podrà requerir a les comissions seleccionadores una relació complementària a fi de proveir la totalitat de les places.  
9.1 Documentació Prèvia  
La Direcció de Recursos Humans, d'acord amb la proposta de la Comissió requerirà als candidats seleccionats perquè aporten, en el termini de vint dies naturals, la documentació acreditativa de, almenys, els requisits exigibles que es detalla a continuació:  
- Fotocòpia compulsada del DNI o certificat de naixement, o document equivalent per als nacionals d'altres Estats.  
- Fotocòpia compulsada del títol acadèmic o de l'especialitat, exigibles segons la convocatòria o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes en l'estranger fotocòpia compulsada de la credencial que acredite l'homologació que corresponga.  
- Declaració jurada de no haver sigut separat per mitjà d'expedient disciplinari del servici de qualsevol de les Administracions Públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a què exercien en el cas del personal laboral, en el que haguera sigut separat o inhabilitat. En el cas de ser nacional d'un altre Estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu Estat, en els mateixos termes l'accés a l'ocupació pública.  
Els candidats seleccionats que dins del termini indicat, excepte casos de força major degudament acreditats i així apreciats per l'òrgan de gestió, no presentaren la documentació acreditativa o de la mateixa es deduïra que no tenen algun dels requisits exigits, no seran anomenats empleats públics del CHGUV, sense perjuí de la responsabilitat en què pogueren haver incorregut per falsedat en les seues sol·licituds de participació.  
9.2. Reconeixement Mèdic Específic Previ  
Com a condició necessària prèvia per a la seua contractació o nomenament, les persones proposades per les comissions de selecció hauran de sotmetre's a un reconeixement mèdic específic pel Servici de Prevenció de Riscos Laborals del CHGUV que certificarà l'aptitud física, psíquica i funcional dels candidats per a la realització de les funcions pròpies de la categoria o professió, atenent en especial al que disposa el segon paràgraf de l'art. 25 de la Llei 13/1995 de Prevenció de Riscos Laborals.  
La Direcció de Recursos Humans gestionarà la realització d'estos reconeixements mèdics específics dels candidats proposats per les comissions de Selecció, amb anterioritat a la resolució del seu nomenament.  
9.3. Acumulació de Places  
Les places dels torns de promoció interna o accés de persones amb discapacitat que no siguen cobertes s'acumularan a les del torn lliure llevat que la convocatòria específica ordene el contrari.   
9.4. Acreditació del Coneixement del Valencià  
Els que superen les proves selectives acreditaran els seus coneixements de valencià per mitjà de la presentació d'algun de documents previstos en l'article 16.1 del Decret 33/99 del Govern Valencià.  
Els que no puguen acreditar estos coneixements, d'acord amb el que establix l'article 53 de la Llei de la Funció Pública Valenciana, hauran d'assistir als cursos específics que a este efecte es convoquen.  
Aquells que no ho superen seguiran obligats a realitzar els successius cursos que el CHGUV establisca per a l'adquisició del coneixement de valencià exigible.  
10. Llengües oficials a la Comunitat Valenciana  
D'acord amb l'Estatut d'Autonomia i la Llei 4/1983 d'Ús i Ensenyament del Valencià, els candidats podran utilitzar al llarg del procés selectiu qualsevol de les llengües oficials de la Comunitat Valenciana. Amb este fi, per a la confecció dels qüestionaris de preguntes o exercicis pràctics que establisca cada convocatòria, els candidats realitzar la corresponent opció per la llengua en què desitgen els siga proporcionat el material escrit a l'omplir la sol·licitud de participació, en defecte d'opció li'ls subministrarà en castellà.  
11. Comissions de Selecció  
1. Les comissions de selecció seran nomenades per resolució del president del CHGUV i s'integraran per un president, un secretari, amb veu i vot, i un nombre de vocals que garantisca una composició imparella del ple de la Comissió. Es nomenaran altres tants suplents. Hauran de posseir els requisits de titulació i, si és el cas, especialitat previstos legalment i ordenaran la seua composició i activitat d'acord amb els principis rectors establits per l'article 60 de la Llei 7/2007 EBEP.  
2. Són funcions de les comissions: gestionar i portar a terme el procés selectiu que s'establisca en cada convocatòria, fixant amb autonomia i independència funcional els criteris d'actuació d'acord amb les bases generals i les específiques de cada convocatòria, verificant el seu compliment; demanar assessorament tècnic quan fóra necessari; dissenyar, proposar, confeccionar i avaluar les diferents proves i exercicis; adoptar les decisions necessàries d'acord amb les Bases Generals i la normativa aplicable; així com garantir la confidencialitat i l'anonimat de les proves, i la igualtat d'oportunitats entre els aspirants.   
3. En categories professionals anàlogues o afins podrà nomenar-se, d'entre els membres de les comissions seleccionadores, una Comissió de Selecció central, les funcions de la qual seran la planificació global del procés i la determinació del contingut concret de determinades proves o de la part d'elles comú a les categories contingudes, així com la seua valoració. Esta Comissió vetlarà per l'adequada coordinació de les comissions que es relacionen.  
4. En cada una de les convocatòries la Comissió tindrà, a l'efecte de dietes i indemnitzacions, la categoria que corresponga al grup de major titulació de les categories professionals que gestione.  
5. Les comissions podran comptar amb assessors tècnics o especialistes per a la realització de totes o algunes proves, que seran nomenats per l'òrgan gestor, i als que seran aplicables els mateixos requisits i condicions que als membres de les comissions. Els assessors col·laboraran amb l'òrgan de selecció exclusivament en l'exercici de les seues especialitats tècniques.   
6. Els membres de les comissions hauran d'abstindre's quan concórreguen les circumstàncies previstes en l'article 28 LRJAPC. Els aspirants podran recusar-los en els mateixos termes.  
No podran formar part de les comissions ni actuar com a assessors aquells empleats públics que hagen realitzat tasques de preparació d'aspirants a proves selectives en els cinc anys anteriors a la publicació de la convocatòria.  
7. Sense perjuí de les seues peculiaritats, el funcionament de les comissions s'ajustarà al que establix el capítol II del títol II de la Llei 30/1992 LRJAPC.   
12. Presentació de Sol·licituds i Documents. Seu de l'òrgan de gestió i de les comissions de Selecció  
Les sol·licituds, documentació, escrits d'esmena i totes les comunicacions es que dirigisquen a l'òrgan de gestió o a les comissions de selecció es presentaran preferentment en el Registre General del CHGUV (Av. Tres Creus, 2; edifici Gerència; 46962 València) o per mitjà de qualsevol dels mitjans i formes previstos en l'article 38 LRJPAC.  
La Direcció de Recursos Humans del CHGUV és l'òrgan de gestió de les convocatòries, i de suport i assessorament tècnic a les comissions, i en el seu mateix domicili tenen la seua seu la totalitat de comissions de Selecció que es constituïsquen.   
13. Resolució de les Convocatòries  
1. L'òrgan competent del CHGUV dictarà una resolució, d'acord amb la proposta de la Comissió de Selecció, en la que nomenarà empleats públics, una vegada hagen acreditat els requisits exigibles, en el règim jurídic que procedisca d'acord amb els Estatuts del CHGUV, establint els terminis per a la formalització dels corresponents contractes de treball o nomenaments, i preses de possessió.  
2. Els que de forma injustificada a juí de l'òrgan de gestió, no formalitzaren la corresponent presa de possessió en el termini fixat per a això decauran, mitjançant una resolució motivada, en els seus drets derivats de la seua participació en la convocatòria.  
3. Aquelles places l'exercici de les quals implique la participació directa o indirecta en l'exercici del poder públic o en les funcions que tinguen com a objecte la salvaguarda de l'interés general, es reservaran a nacionals espanyols, d'acord amb el que establisquen les lleis.  
14. Règim Jurídic de les Places i Àmbit Geograficofuncional  
1. En el marc de l'Ordenació Sanitària de la Comunitat Valenciana, totes les places objecte de l'Oferta d'Ocupació Pública del CHGUV tindran la consideració de places del Departament de Salut 9 o el que en el futur corresponga, i implicaran l'obligació de prestació de servicis en el dit àmbit funcional i geogràfic en les condicions singulars de les institucions sanitàries.  
2. El règim jurídic de les places objecte de les convocatòries específiques serà que corresponga d'acord amb els Estatuts del CHGUV en el moment de conclusió dels processos selectius derivats de les convocatòries específiques. Els nomenaments, contractes de treball i preses de possessió de les persones seleccionades s'acomodaran al dit règim.  
15. Vinculació  
Les bases generals i les específiques de cada convocatòria vinculen al CHGUV, a les comissions de selecció i a les persones que participen en les convocatòries.  
Els terminis previstos podran ser objecte d'ampliació mitjançant una resolució motivada de l'òrgan de gestió quan concórreguen circumstàncies que així ho justifiquen.  
16. Recursos  
16.1 Contra les Convocatòries i Bases Específiques.  
Contra les convocatòries específiques, la resolució d'aprovació de les quals posa fi a la via administrativa, les persones interessades podran interposar potestativament recurs de reposició davant de la Presidència del CHGUV en el termini d'un mes comptat des de l'endemà de la seua publicació en el DOCV, o directament recurs contenciós administratiu en el termini de dos mesos comptats des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 LRJPAC, i articles 10, 14.2, 25.1 i 46 de la Llei 29/1998, Reguladora de la Jurisdicció Contenciosa Administrativa. Tot això sense perjuí de la interposició de qualsevol altre recurs que estimen procedent.  
16.2 Contra els Acords i Resolucions de les comissions de Selecció  
Contra els acords i resolucions de les comissions de Selecció, les persones interessades podrà interposar recurs d'alçada davant de la Presidència del CHGUV, autoritat que les nomena, en el termini d'un mes comptat a partir de l'endemà al de la publicació del corresponent acord o acte.  
17. Publicitat d'actes i acords  
1. Amb l'excepció d'estes Bases Generals, de les corresponents convocatòries específiques, i de les resolucions que posen fi a cada una d'aquelles nomenant les persones seleccionades, que es publicaran totes elles en el Diari Oficial de la Comunitat Valenciana (DOCV), la resta de resolucions i acords de l'òrgan de gestió o de les comissions de selecció es publicaran amb caràcter oficial, d'acord amb el que preveu l'art. 59.6.B LRJPAC, en el tauler d'anuncis de la Direcció de Recursos Humans del CHGUV, i amb caràcter merament informatiu en la pàgina web corporativa.  
2. La publicació de les relacions definitives en les diferents fases dels processos servirà de notificació a tots els interessats, resolent així les al·legacions o impugnacions presentades.  
18. Pàgina web corporativa  
Les Bases Generals, programes selectius i barems de mèrits aplicables, i la informació rellevant dels processos selectius, les seues resolucions i acords, i en especial els formularis o models de sol·licituds i les seues instruccions d'ompliment s'allotjaran actualitzats en la següent direcció web: http://www.chguv.org/empleopublico  
19. Protecció de Dades de Caràcter Personal  
Les dades de caràcter personal dels participants en les convocatòries específiques seran incorporats a un fitxer per al seu tractament per esta entitat de Dret Públic, amb finalitat exclusivament administrativa en l'àmbit de les seues funcions i competències.  
Les persones interessades podran exercir els drets d'accés, rectificació, cancel·lació i oposició en els termes que preveu l'art. 5 de la Llei Orgànica 5/1999 de Protecció de Dades de Caràcter Personal, dirigint-se a la Direcció-Gerència.  
20. Habilitació de Desenvolupament  
Es faculta a la Direcció de Recursos Humans del CHGUV com a òrgan de gestió dels processos selectius per a adoptar els acords, resolucions o instruccions necessàries per a l'aplicació d'estes Bases Generals o de les bases específiques, i per a l'adequada ordenació i desenvolupament dels processos selectius, en especial pel que fa a la seua planificació i coordinació.  
Disposició Addicional: Administració Electrònica  
En el marc del que preveu la Llei 11/2007 d'accés electrònic dels ciutadans als Servicis Públics, i de la que s'aprove en l'àmbit de la Generalitat Valenciana, el CHGUV adaptarà progressivament la gestió dels seus processos de selecció als seus principis rectors, en especial als d'accessibilitat, confidencialitat, seguretat, integritat i garanties de conservació de la informació.  
Disposició Transitòria: Oferta Excepcional d'Ocupació Pública 2007  
A més de l'aplicació de les previsions contingudes en estes Bases Generals, i amb abast exclusiu per a l'Oferta excepcional d'Ocupació Pública 2007 aprovada d'acord amb la Disposició Transitòria 4ª de la Llei 7/2007 EBEP, per sengles resolucions de 13/06/2007 i 17/12/2007, les convocatòries de selecció de les categories professionals i places contingudes en ella es realitzaran per mitjà del sistema de concurs-oposició d'acord amb les següents regles específiques complementàries aplicables a totes les categories incloses en l'OEP.  
A) La fase d'oposició tindrà caràcter eliminatori, se celebrarà en primer lloc i es valorarà amb 60 punts, constant de dos exercicis, ambdós obligatoris i eliminatoris:  
A.A) Primer exercici. Consistirà en un qüestionari que versarà sobre els coneixements continguts en la totalitat del corresponent programa, amb quatre alternatives de respostes de què només una d'elles serà la correcta. Del total de preguntes un 15% es referiran al bloc 1 del programa. El temps de realització de la prova no serà inferior a 50 segons per pregunta.  
A.B) Segon exercici. Consistirà en el desenrotllament de dos supòsits a elecció de cada candidat d'entre tres proposats com a mínim, de caràcter pràctic, orientats a valorar les aptituds, destreses i capacitat resolutiva dels candidats, Este exercici també podrà realitzar-se per mitjà d'un qüestionari de preguntes amb respostes alternatives. Versarà sobre el bloc de coneixements específics del Programa.  
A.C) La puntuació màxima de la fase d'oposició és de 60 punts, a raó de 30 per exercici, sent necessari obtindre 15 punts en cada un per a superar-los.  
A.C.1) El primer exercici es puntuarà de 0 a 30 punts. El nombre de respostes correctes netes corresponent al nivell mínim de 15 punts serà fixat per la Comissió amb antelació a la seua realització. Les preguntes no contestades seran neutres i les contestacions errònies es valoraran negativament, tot d'acord amb la fórmula següent:   
Respostes correctes netes = núm. total d'encerts - (núm. total d'errors x 0.33)  
Les respostes correctes netes es convertiran en puntuacions finals per mitjà d'una distribució proporcional.  
- A.C.2) El segon exercici es puntuarà de 0 a 30 punts, d'acord amb els criteris fets públics prèviament per la Comissió.  
B) La qualificació global de la fase oposició es determinarà per mitjà de la suma de les puntuacions obtingudes en cada un dels exercicis, la relació del qual detallada publicarà la Comissió, convocant així els candidats que l'hagen superat a concórrer a la fase de concurs.  
C) La fase concurs consistirà en la valoració per la Comissió en la forma establida en cada convocatòria dels mèrits degudament acreditats i presentats dins del termini i la forma escaient. La puntuació màxima a obtindre serà com a màxim de 40 punts d'acord amb el barem de mèrits corresponent a cada convocatòria.


Còpia Permalink ELI